วิสาหกิจชุมชนทุเรียนและพืชสวน จังหวัดนครราชสีมา ต้นแบบความสำเร็จ ผลักดันทุเรียนปากช่องเป็นสินค้า GI
นางสุจารีย์ พิชา ผู้อำนวยการสำนักงานเศรษฐกิจการเกษตรที่ 5 นครราชสีมา สำนักงานเศรษฐกิจการเกษตร เปิดเผยว่า ทุเรียนปากช่องเขาใหญ่ เป็นสินค้าเกษตรล่าสุดที่ได้รับการรับรองสิ่งบ่งชี้ทางภูมิศาสตร์ (GI) ของจังหวัดนครราชสีมา ซึ่งทุเรียนปากช่องเขาใหญ่พบปลูกในพื้นที่อำเภอปากช่อง ตั้งอยู่บนเทือกเขาดงพยาเย็นเป็นแหล่งโอโซนอันดับ 7 ของโลก มีความอุดมสมบูรณ์จากดินภูเขาและสภาพอากาศที่เหมาะสม ทำให้ผลผลิตทุเรียนมีคุณภาพ รสชาติหวาน มัน เนื้อเนียนละเอียดแห้งและมีเส้นใยน้อย เกษตรกรส่วนใหญ่นิยมปลูกพันธุ์หมอนทอง ซึ่งเป็นพันธุ์ทางการค้าและเป็นที่นิยมของผู้บริโภค จากการลงพื้นที่ติดตามสถานการณ์การผลิตทุเรียนปากช่อง GI ของจังหวัดนครราชสีมา พบว่า กลุ่มวิสาหกิจชุมชนทุเรียนและพืชสวน ตำบลหนองน้ำแดง อำเภอปากช่อง จังหวัดนครราชสีมา เป็นกลุ่มต้นแบบที่มีศักยภาพการผลิตและเป็นกลุ่มแรกที่ได้รับสินค้า GI ปัจจุบันมีสมาชิกเกษตรกร 39 ราย พื้นที่ปลูกรวม 2,000 ไร่ ครอบคลุม 4 ตำบล ในปี 2565 ผลผลิตจะออกสู่ตลาดเดือนมิถุนายน – สิงหาคม ให้ผลผลิตรวมประมาณ 800 ตัน/ปี ผลผลิตเฉลี่ย 400 กิโลกรัม/ไร่ เกษตรกรจำหน่ายผลผลิตแบบคละ ราคากิโลกรัมละ 150 – 200 บาท ซึ่งราคาจะสูงกว่าทุเรียนทั่วไปตามท้องตลาดที่มีราคากิโลกรัมละ 120 บาท เนื่องจากทุเรียน GI มีกระบวนการผลิตตามมาตรฐาน GAP พร้อมส่งตรงถึงมือผู้บริโภคทุกลูกและมีการรับประกันคุณภาพสินค้า ด้านสถานการณ์ตลาดทุเรียน GI ของกลุ่ม ผลผลิตส่วนใหญ่ ร้อยละ 80 เน้นการจำหน่ายให้กับกลุ่มนักท่องเที่ยวเชิงเกษตรและนักท่องเที่ยวทั่วไปที่เข้ามารับซื้อหน้าสวน ขอเชิญชวนผู้บริโภคในพื้นที่จังหวัดนครราชสีมา หรือจังหวัดใกล้เคียงสนับสนุนผลผลผลิตของเกษตรกร กลุ่มวิสาหกิจชุมชนทุเรียนและพืชสวน เพื่อเป็นกำลังใจให้เกษตรกรได้ผลิตสินค้าคุณภาพต่อไป